a)

Is-substrat ġeoloġiku li fuqu hija mħawla l-vinja, magħruf bħala Raña del Fresno, huwa formazzjoni unika fid-dinja u esklużiva għal din iż-żona. B’riżultat ta’ dan, l-għeneb li jikber fiż-żona għandu għadd ta’ karatteristiċi uniċi (intensità qawwija, kwalità aromatika, u effett fit-tul fil-palat). Barra minn hekk, l-aċidità għolja u l-pH baxx tal-ħamrija ta’ Vallegarcía ma humiex tas-soltu meta mqabbla ma’ ta’ żoni klimatiċi simili. Vallegarcía hija vinja mħawla f’ħamrija bi klassifikazzjoni edafoloġika unika meta mqabbla ma’ ta’ vinji oħra ta’ Kastilja-La Mancha. Fi proġett ta’ riċerka mill-Università ta’ Kastilja-La Mancha (UCLM) bit-titolu “Winegrowing soils in Castile-La Mancha: influence on the composition of the grape”, il-profili studjati f’Vallegarcía kienu kklassifikati bħala Typic Palexerult skont it-Tassonomija tal-Ħamrija (Soil Survey Staff, 2006), u l-ordni tal-Ultisol instabet li hija tipika tal-ħamrija raña (Vidal et al., 2004). Fost it-tipi ta’ ħamrija għat-tkabbir tad-dwieli studjati fil-proġett ta’ riċerka, tliet profili biss ta’ Vallegarcía huma ta’ dik l-ordni. Skont is-sistema ta’ klassifikazzjoni tal-FAO (2007), P1, P2 u P3 – it-tliet profili analizzati fir-rapport tal-UCLM – ġew ikklassifikati bħala Cutanic Alisol (Ferric, Chromic), Cutanic Alisol (Ferric, Skeletic) u Cutanic Alisol (Ferric, Skeletic), rispettivament. Barra minn hekk, il-varjazzjoni kbira fil-pH tal-ħamrija tagħmilha unika. Meta wieħed jara l-pH ta’ kull profil, l-ewwel ħaġa li tispikka hija l-varjazzjoni mmarkata bejn il-valuri tal-pH. Din hija riflessa fil-livelli ta’ pH tal-inbejjed u fil-bilanċ tagħhom fil-palat. Il-kontenut baxx tal-kalċju u l-kontenut għoli ta’ siliċe, ħadid u aluminju huma għalkollox mhux karatteristiċi tal-ħamrija tat-tkabbir tad-dwieli ta’ Kastilja-La Mancha. Huwa interessanti t-tqabbil ta’ dawn il-livelli ma’ dawk tal-ħamrija tal-ġebla tal-ġir taż-żona, li s-soltu tintuża għat-tkabbir tad-dwieli. Skont data minn Amorós et al. (2012b), il-kontenut ta’ kalċju tal-ħamrija ta’ Vallegarcía’s huwa ferm differenti mil-livelli li jinsabu fis-safef ta’ fuq tal-ħamrija tal-ġebla tal-ġir (10,4 g•kg-1 kontra 230 g•kg-1). Mill-banda l-oħra, il-livelli ta’ siliċju (345,9 g•kg-1) u ta’ ħadid (26,5 g•kg-1) huma konsiderevolament ogħla fil-ħamrija taż-żona demarkata meta mqabbla ma’ tal-ħamrija għat-tkabbir tad-dwieli tal-ġebla tal-ġir ta’ Kastilja-La Mancha (127,5 u 16,65 g•kg-1, rispettivament). Il-livell ta’ aluminju preżenti fis-saff ta’ fuq ta’ ħamrija tal-ġebla tal-ġir ikun ta’ madwar 33,4 g•kg-1, filwaqt li fil-ħamrija ta’ Vallegarcía l-livell huwa ta’ 57,8 g•kg-1. Il-kontenut baxx ta’ kalċju fil-ħamrija huwa karatteristika distintiva tal-inbejjed ta’ Vallegarcía, u jagħtihom bixra differenti minn inbejjed oħra ta’ Kastilja-La Mancha. Ta’ min wieħed jinnota l-kwantità medja għolja ta’ elementi klassifikati bħala elementi terrestri rari (iċ-ċerju, il-lantanju u n-neodimju) fil-ħamrija ta’ Vallegarcía (83,5, 44,5 u 36,5 mg•kg-1, rispettivament), meta mqabbla ma’ tal-livelli medji reġjonali (57,7, 23,5 u 21,6 mg•kg-1, rispettivament) u globali (55, 35,5 u 30,5 mg•kg-1, rispettivament). B’mod ġenerali, il-livelli ta’ dawn l-elementi huma ogħla f’tipi ta’ ħamrija aċidużi milli fil-ħamrija tal-ġebla tal-ġir (Amorós et al., 2012a).